b'\n_START_ARTICLE_\nBilly Joel\n_START_SECTION_\nTidlig karriere\n_START_PARAGRAPH_\nBilly Joel indspillede uden st\xc3\xb8rre succes tre album inden sin solo-karriere: to med gruppen The Hassles og et med gruppen Attila. En kort overgang fungerede han som musikkritiker ud over at spille live med The Hassles._NEWLINE_I 1971 skrev Joel kontrakt med Family Productions og indspillede snart efter sit f\xc3\xb8rste album, Cold Spring Harbor. Albummet solgte ikke godt og blev i \xc3\xb8vrigt udgivet med en stor fejl, da masterb\xc3\xa5ndet k\xc3\xb8rte for hurtigt. F\xc3\xb8rst i 1984 blev en version, hvor sangene k\xc3\xb8rte med den rigtige hastighed udgivet._NEWLINE_Kontrakten med Family Productions f\xc3\xb8rte kun til udgivelsen af denne ene plade, men kontrakten indeholdt en klausul, der bet\xc3\xb8d, at produktionsselskabet havde ret til royalties i resten af Joels karriere. Af denne grund optr\xc3\xa6der Family Productions logo p\xc3\xa5 alle Joels udgivelser til og med 1989._NEWLINE_I 1972 flyttede Joel til Los Angeles og tog d\xc3\xa6knavnet Bill Martin for at slippe ud af kontraktforpligtelser med Family Productions. I det n\xc3\xa6ste halve \xc3\xa5r spillede han piano i den lille bar The Executive Lounge. Efter at v\xc3\xa6re blevet gift med Elizabeth Weber begyndte han p\xc3\xa5 en turnetilv\xc3\xa6relse \xe2\x80\x93 atter under navnet Billy Joel. En liveudgave, indspillet i WMMR\'s radiostudie i Philadelphia, af sangen Captain Jack blev \xc3\xb8nsket og spillet s\xc3\xa5 meget i Philadelphia, at det f\xc3\xb8rte til en pladekontrakt med Columbia Records.\n_START_SECTION_\nEt anerkendt navn\n_START_PARAGRAPH_\nBilly Joels f\xc3\xb8rste album for Columbia blev Piano Man, der foruden at indeholde Captain Jack hittede med titel-nummeret._NEWLINE_Yderligere to album fulgte sammen med en del turnevirksomhed. Men f\xc3\xb8rst i 1977 slog Joel for alvor igennem med albummet The Stranger, der bl.a. indeholder klassikeren Just The Way You Are. Dette album er til dato solgt i over 10 millioner eksemplarer og udl\xc3\xb8ste i 1978 to Grammys: en for \xc3\xa5rets plade og en for \xc3\xa5rets sang. Dette album var ogs\xc3\xa5 starten p\xc3\xa5 et langt samarbejde med produceren Phil Ramone._NEWLINE_I efter\xc3\xa5ret 1978 udkom efterf\xc3\xb8lgeren 52\xe2\x81\xbf\xe1\xb5\x88 Street, der solgtes mere end to millioner eksemplarer p\xc3\xa5 en m\xc3\xa5ned. Denne plade fik i 1979 en Grammy for \xc3\xa5rets album._NEWLINE_I 1980 fik Billy Joel sit f\xc3\xb8rste nummer 1 hit i USA med "It\'s Still Rock\'n Roll to Me", fra succesalbummet Glass Houses._NEWLINE_I 1982 kom Joel til skade i et motorcykeluheld og blev i \xc3\xb8vrigt skilt samme \xc3\xa5r. Det \xc3\xa5r udgav han det Beatles-inspirerede album "The Nylon Curtain"._NEWLINE_Albummet "An Innocent Man" fra 1983 opn\xc3\xa5ede stor succes. Her s\xc3\xb8gte han, inspireret af bl.a. The Four Seasons, tilbage til rock\xe2\x80\x99n roll-musikkens r\xc3\xb8dder f\xc3\xb8r The Beatles. Blandt albummets st\xc3\xb8rste hits er "Uptown Girl", "Tell Her About It" og "For The Longest Time". Pladen var et frisk pust fra Joel oven p\xc3\xa5 den mere komplekse og kunstnerisk tunge Nylon Curtain-LP, og var delvist inspireret af hans forlovelse med fotomodellen Christie Brinkley._NEWLINE_I 1987 skete det, der if\xc3\xb8lge Joel selv har v\xc3\xa6ret karrierens store h\xc3\xb8jdepunkt, da han som den f\xc3\xb8rste vestlige kunstner spillede en serie store koncerter i det tidligere Sovjetunionen. Dokumentaren "A Matter Of Trust" og en liveudgivelse p\xc3\xa5 VHS, LP, MC og CD fulgte i k\xc3\xb8lvandet._NEWLINE_I 1989 fyrede Joel sin tidligere svoger og manager gennem mange \xc3\xa5r, Frank Weber, og lagde sag an mod ham for bedrageri. Samme \xc3\xa5r fyrede Joel sit band, der havde spillet med ham lige siden 1973. Kun trommeslageren Liberty De Vito forblev. Pladeproducer Phil Ramone blev udskiftet med Mick Jones fra Foreigner. Joel anlagde endvidere sag mod sin tidligere advokat for bedrageri, men sagen blev afsluttet med forlig, inden den kom i retten._NEWLINE_I 1988 lagde Joel stemme til Dodger fra Disneys Oliver & Co., og indspillede vokalen til sangen "Why Should I Worry" fra samme film._NEWLINE_Billy Joels studiealbum "Storm Front" fra 1989 blev endnu en stor salgssucces og indeholdt blandt andet nummer 1 hittet "We Didn\'t Start The Fire"._NEWLINE_Sangen "Shameless" fra samme album blev ogs\xc3\xa5 et nummer 1 hit, men f\xc3\xb8rst flere \xc3\xa5r senere da countrysangeren Garth Brooks indspillede en coverversion af den._NEWLINE_Det sidste rock-udspil fra Billy Joel kom i 1993 med "River of Dreams", der holdt sit indtog p\xc3\xa5 de amerikanske hitlister som nummer 1, b\xc3\xa5de album og single._NEWLINE_"Famous Last Words" er meget passende titlen p\xc3\xa5 sidste nummer p\xc3\xa5 dette sidste pop-rock album fra Billy Joel.\n_START_SECTION_\nDe senere \xc3\xa5r\n_START_PARAGRAPH_\nI sensommeren 1990 spillede Billy Joel en forrygende koncert i Valbyhallen i K\xc3\xb8benhavn._NEWLINE_I 1994-1995 efter River Of Dreams-touren afholdt han en lang r\xc3\xa6kke "Face to Face"-koncerter med Elton John, og igen omkring 1998. De skulle ogs\xc3\xa5 have v\xc3\xa6ret i Danmark, men koncerten blev aflyst p\xc3\xa5 grund af sygdom._NEWLINE_Joel blev i 1994 skilt fra Christie Brinkley og giftede sig i 2004 med 23-\xc3\xa5rige Katie Lee, som han blev skilt fra i 2010._NEWLINE_Siden 1994 har Billy Joel is\xc3\xa6r komponeret klassisk musik, hvilket der er kommet et enkelt album ud af: "Fantasies & Delusions", som toppede de klassiske albumlister i 2001. Siden Joel stoppede med at udgive pop-rock musik, har han blandt andet designet en b\xc3\xa5d, skrevet en b\xc3\xb8rnebog og spillet koncerter. I 2006 satte han rekorden for flest udsolgte koncerter i legendariske Madison Square Garden, en serie p\xc3\xa5 12 udsolgte shows og overgik s\xc3\xa5ledes Bruce Springsteen, som var indehaver af den gamle rekord. I januar 2014 startede han igen en fast serie af m\xc3\xa5nedlige koncerter i Madison Square Garden, og ultimo 2015 vil han have sl\xc3\xa5et sin egen rekord med 24 udsolgte shows. Han skriver ikke l\xc3\xa6ngere nyt materiale i rock-genren, sangen "Christmas in Fallujah" fra 2007 undtaget, som blev spillet live.'